PPS จัดหนัก! จ่ายปันผลเป็นหุ้น-เงินสด พร้อมแจกวอแรนต์ฟรี
PPS กำไรปี 58 ลดลง 81% มาที่ 3.39 ลบ. จากปีก่อนมีกำไร 17.72 ลบ. หลังรายได้ลดลง ยังใจดีแจกปันผลเป็นหุ้น 5:1 และเป็นเงินสด 0.0056 บาทต่อหุ้น XD วันที่ 28 เม.ย. 59 กำหนดจ่าย 19 พ.ค.59 พร้อมออกวอแรนต์ PPS-W1 ให้ผู้ถือหุ้นเดิมฟรี อัตราส่วน 2:1 ราคาการใช้สิทธิ 0.40 บาท XR วันที่ 31 พ.ค. 59
24 ก.พ. 2559

บริษัท โปรเจค แพลนนิ่ง เซอร์วิส จำกัด (มหาชน) หรือ PPS รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 3.39 ล้านบาท หรือมีกำไรสุทธิ 0.008 บาทต่อหุ้น ลดลง 81% จากช่วงเดียวกันของปีก่อนที่มีกำไรสุทธิ 17.72 ล้านบาท หรือมีกำไรสุทธิ 0.044 บาทต่อหุ้น
โดยปัจจัยที่ส่งผลให้ช่วงดังกล่าวมีกำไรลดลงเนื่องจาก บริษัทมีรายได้ลดลง 26.98 ล้านบาท เนื่องจากสภาวะการชะลอตัวของเศรษฐกิจภายในประเทศที่เป็นผลให้การลงทุนในการก่อสร้างโครงการใหม่ลดลงอย่างมีนัยสำคัญ ประกอบกับลูกค้าประจำที่บริษัทรับงานอยู่ชะลอหรือระงับโครงกาที่วางแผนไว้
พร้อมประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นหุ้นปันผล 5 หุ้นเดิม : 1 หุ้นปันผล และจ่ายเป็นเงินสดจำนวน 0.0056 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 28 เม.ย. 2559 และกำหนดจ่ายเงินปันผลในวันที่ 19 พ.ค. 2559
ขณะที่ออกหลักทรัพย์แปลงสภาพ รุ่นที่ 1 (PPS – W1) จำนวน 240,000,000 หุ้น จัดสรรให้กับผู้ถือหุ้นสามัญเดิมในอัตราส่วน 2 หุ้นเดิม ต่อ 1 หลักทรัพย์แปลงสภาพ ราคาการใช้สิทธิ 0.40 บาทต่อหุ้น ราคาเสนอขาย 0.00 บาท/หุ้น กำหนดวันปิดสมุดทะเบียนเพื่อรวบรวมรายชื่อผู้ถือหุ้น 3 มิ.ย. 2559, อายุใบสำคัญแสดงสิทธิ 2 ปี 6 เดือน นับตั้งแต่วันที่ออกใบสำคัญแสดงสิทธิและวันที่ไม่ได้รับสิทธิซื้อหลักทรัพย์แปลงสภาพ (XR) 31 พ.ค. 2559